Un individ din Brașov, arestat pentru 30 de zile după ce a fost acuzat că și-a violat nepoata de 5 ani în mod repetat
"În seara zilei de 7 martie, în timp ce se afla la locuinţa din zona limitrofă a municipiului Braşov, o persoană de sex masculin, în vârstă de 35 de ani, profitând de imposibilitatea persoanei vătămate, în vârstă de 5 ani, de a se apăra şi de a-şi exprima voinţa, de relaţia de încredere, de ascendentul moral şi de autoritatea pe care o avea în calitate de unchi, ar fi întreţinut un act sexual neconsimţit cu aceasta. În seara zilei următoare, persoana în cauză ar fi întreţinut un nou act sexual neconsimţit cu nepoata sa", se arată într-un comunicat de presă al Parchetului.
Potrivit sursei citate, bărbatul este cercetat pentru viol asupra unui minor în forma continuată.
Anchetatorii au fost sesizaţi în legătură cu faptele bărbatului de către mama fetei de 5 ani, a precizat purtătorul de cuvânt al Parchetului de pe lângă Judecătoria Braşov, Radu Năstac.
Judecătorul de drepturi şi libertăţi din cadrul Judecătoriei Braşov a dispus arestarea preventivă a inculpatului pe o perioadă de 30 de zile, se mai arată în comunicatul citat.